જિલ્લા વિકાસ અધિકારી સી.જે. પટેલ દ્વારા થોડા સમય પહેલા બેઠક યોજીને જે તે તાલુકાઓને સૂચના પણ આપવામાં આવી હતી. આ સૂચનાના પગલે ગાંધીધામ તાલુકા પંચાયતના તાલુકા વિકાસ અધિકારી રમેશ વ્યાસ, પ્રમુખ લક્ષ્મીબેન, ઉપપ્રમુખ નિખિલભાઇ હડીયા વગેરે અધિકારી અને પદાધિકારી દ્વારા આ દિશામાં પગલા ભરાય તે માટે આગળ વધ્યા હતા. તલાટીઓને સ્પષ્ટ રીતે જાણ કરીને વધુને વધુ વસૂલાત થાય તે માટે આપેલી સૂચના પછી અત્યાર સુધી અંદાજે 80 ટકાથી વધુ વસૂલાત થતાં પંચાયતના અધિકારી અને પદાધિકારીઓના ચહેરા પર રોનક આવી ગઇ છે. પંચાયતના ઇતિહાસમાં પ્રથમ વખત 90થી 95 ટકા જેટલી વિક્રમ સર્જક વસૂલાત થાય તે દિશામાં ભરવામાં આવી રહેલા પગલાને કારણે સાચી હકીકત તો 31મી માર્ચ પછી ખ્યાલ આવશે. દરમિયાન પંચાયતના સૂત્રોના જણાવ્યા મુજબ ગેલ ઇન્ડીયા કંપનીનો સાત લાખનો ચેક આવશે. ઉલ્લેખનીય છે કે, આ કંપની પાસે અંદાજે સાત વર્ષથી વસૂલાત થઇ શકી ન હતી. આવી જ રીતે અન્ય કેટલીક મોટા કારખાનાઓ કે કંપનીઓ પણ વેરા ભરતી ન હોવાનું બહાર આવી રહ્યું છે. વ્યવસ્થિત રીતે આકારણી કરીને વેરા વસૂલવામાં આવે તો સમગ્ર જિલ્લામાં વેરા વસૂલાતની દિશામાં ગાંધીધામ તાલુકો અગ્રેસર રહે તેવી ધારણા છે.